Speler geskors vir rassistiese ooggebaar | Netwerk24
Dobson erken druk is eintlik op WP
Kyk jy na die onderskeie spanne, behoort die Westelike Provinsie – sonder 28 van sy voorste spelers – die Blou Bulle – sonder 44 van sy spelers – in Saterdag se Curriebeker-rugbywedstryd op Loftus Versfeld in Pretoria te klop.
Speler geskors vir rassistiese ooggebaar
11 Junie 2021 05:27
'n Serwiese vlugbalspeler is vir twee wedstryde geskors nadat sy 'n rassistiese ooggebaar gemaak het in 'n wedstryd teen Thailand.
Sanja Djurdjevic het om verskoning gevra vir haar rassistiese gebaar. Foto: Serwiese Vlugbalfederasie
CNN berig Sanja Djurdjevic is op kamera gevang terwyl sy haar oë met haar vingers op skrefies trek, 'n rassistiese gebaar wat die spot dryf met mense van Asiatiese herkoms.
Die speler het sedertdien om verskoning gevra en die Serwiese Vlugbalfederasie (VFS) het die voorval as 'n "eenvoudige misverstand" beskryf. Die beheerliggaam is ook met 20 000 Switserse frank beboet.
Volgens die VFS sal die geld geskenk word aan 'n "stigting wat diskriminerende gedrag hanteer en/of om opvoedingsprogramme te finansier oor kulturele sensitiwiteit vir die wêreldwye vlugbal-gemeenskap".
Djurdjevic sal haar span se kragmetings teen België en Kanada misloop.
Sy het die gebaar gemaak in 'n wedstryd op 1 Junie in Italië. Dit het duisende mense aangespoor om 'n petisie te teken wat 'n beroep doen dat sy vir haar optrede gestraf word.
Sanja Djurdjevic is op kamera gevang terwyl sy haar oë met haar vingers op skrefies trek.
Djurdjevic het op Instagram om verskoning gevra voordat sy haar rekening se privaatheidstellings aangepas het.
Die VFS sê in 'n verklaring op Facebook: "Ons vra opreg om verskoning aan die Thaise span, die mense van Thailand en almal van julle wat hierdeur geraak is.
"Moet asseblief nie die kwessie uit verband ruk nie! Sanja is bewus van haar fout en sy het dadelik aan die Thaise span om verskoning gevra.
"Sy wou eenvoudig vir haar spanmaats wys 'kom ons begin nou soos hulle verdedig', sy het nie bedoel om oneerbiedig te wees nie.
"Dit was uiteraard 'n ongunstige voorval."
Die voorval kom te midde van 'n toename in anti-Asiatiese retoriek en aanvalle op Asiatiese mense sedert die Covid 19-virussiekte uitgebreek het.
Die menseregtegroep Stop AAPI sê hy het verlede jaar meer as 2 800 klagtes van rassehaat teenoor Asiatiese en Suidsee-eiland-mense in die VSA ontvang. – Sportredaksie